Momente esențiale din viața lui Mirel Palada

1973 – Se naște sociologul Mirel Palada. Se pare că niciun sondaj de-al său nu i-a anticipat venirea pe lume, deoarece acest lucru nu era deloc în avantajul lui Victor Ponta, care îl angajase.

1980 – Fire excentrică, Mirel Palada nu-i duce flori învățătoarei în prima zi de școală, ci un sondaj de opinie care o dă câștigătoare a alegerilor prezidențiale cu ajutorul unui vot masiv în Olt și Teleorman.

1987 – Mirel Palada îi prezintă lui Ceaușescu un sondaj în care președintele conduce detașat ca popularitate. Îi spune să nu-și facă griji, deoarece lumea e de partea lui. Potrivit sondajului, dacă prin absurd s-ar organiza alegeri, Ceaușescu ar fi ieși câștigător cu 95%, urmat de poporul român, cu numai 5 procente, probabil toate venite din partea trădătorilor unguri. Sondajul nu are marjă de eroare și nici n-are nevoie, deoarece e imposibil să se organizeze alegeri.

1989 – După ce soții Ceaușescu sunt judecați și condamnați, Palada propune să fie executați electric. Judecătorii sunt de acord, însă nu găsesc în timp util un laptop de pe care să intre pe Facebook.

1991 – Dă examenul de Bacalaureat. La proba de limba română, are de caracterizat personajul Dinu Păturică din ”Ciocoiii vechi și noi”, însă câștigă simpatia și respectul comisiei după ce, pe lângă caracterizare, scoate din burtă și un sondaj de opinie care-l dă președinte pe protagosnistul romanului.

1992 – În anii grei ai tranziției, Mirel Palada câștigă un ban în plus vânzând la marginea străzii sondaje în alb care-i dau pe cumpărători câștigători ai alegerilor prezidențiale. La ce nevoie de speranță era atunci, succesul lui Palada e nebun, inclusiv șomerii se înghesuie să cumpere de la el sondaje de opinie care îi anunță favoriți la prezidențiale.

1998 – Rămâne izolat, pe ninsoare, la o cabană izolată din munți. Ca să se mai încălzească, bagă fierbătorul în priză și își execută electric un ceai.

2014 – După eșecul lui Ponta de la prezidențiale, Palada e de negăsit. Se pare că și-a închis Facebook-ul și a fugit în Marea Britanie, deoarece are un sondaj foarte bun pentru regină, cum că e favorită pentru câștigarea unui al doilea mandat de 60 de ani.